Od subote novo poskupljenje cestarina: Cijena raste za 10%

Od subote će vožnja autocestom osobnim vozilom, primjerice, od Zagreba do Splita umjesto 181 kunu koštati 200 kuna, a od Zagreba do Rijeke bit će sedam kuna skuplja i koštat će 77 kuna

<p>U subotu 1. srpnja na snagu stupaju skuplje, ljetne tarife cestarine za motocikle i osobne automobile na autocestama kojima upravljaju Hrvatske autoceste i Autocesta Rijeka – Zagreb.</p><p>Cestarine će do 30. rujna biti 10 posto skuplje u odnosu na zimske tarife. Od subote će vožnja autocestom osobnim vozilom, primjerice, od Zagreba do Splita umjesto 181 kunu koštati 200 kuna. Ljetna tarifa cestarine na relaciji Zagreb – Rijeka iznosit će 77 kuna, sedam više u odnosu na zimsku tarifu. Vožnja ljeti od Zagreba do Osijeka bit će 12 kuna skuplja i iznosit će 134 kune.</p><p>No, cestarina na nekim dionicama autocesta HAC-a i ARZ-a i nakon stupanja na snagu ljetne tarife ostat će iste, a na nekima će biti povećana i više od 10 posto zbog metodologije izračuna cestarine.</p><p>Ljetne tarife na autocestama HAC-a i ARZ-a dogovoreno su u sklopu sporazuma Hrvatske i Svjetske banke oko restrukturiranja cestarskog sektora. Dio tog sporazuma bilo je i ujednačavanje cestarine HAC-a i ARZ-a kojim su prije nekoliko mjeseci povećane cijene cestarina pod HAC-ovim upravljanjem pet posto. Tako je na autocestama HAC-a ovo drugo poskupljenje u ovoj godini pa će ovo ljeto vozači u odnosu na prošlo plaćati 15 posto skuplju cestarinu.</p><p>No, valja napomenuti kako se popusti za ENC ne mijenjaju, pa vozači koji imaju ENC mogu uštedjeti oko 20 posto po vožnji.</p><p>Na Istarskom ipsilonu Bina Istra je još 1. lipnja uvela ljetnu tarifu, i to za sve kategorije vozila, <strong>piše Večernji list. </strong></p>